

VLADA REPUBLIKE HRVATSKE

Zagreb, 23. siječnja 2020.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| Predlagatelj: | Ministarstvo vanjskih i europskih poslova |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| Predmet: | Prijedlog odluke o davanju suglasnosti za pridruživanje Republike Hrvatske u svojstvu punopravnog člana Grupi za podršku Međunarodnom povjerenstvu protiv smrtne kazne |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

*PRIJEDLOG*

Na temelju članka 31. stavka 2. Zakona o Vladi Republike Hrvatske (Narodne novine, broj 150/11, 119/14, 93/16 i 116/18), Vlada Republike Hrvatske je na sjednici održanoj \_\_\_\_\_\_\_ donijela

**O D L U K U**

**o davanju suglasnosti za pridruživanje Republike Hrvatske u svojstvu punopravnog člana Grupi za podršku Međunarodnom povjerenstvu protiv smrtne kazne**

**I.**

Vlada Republike Hrvatske daje suglasnost za pridruživanje Republike Hrvatske u svojstvu punopravnog člana Grupi za podršku Međunarodnom povjerenstvu protiv smrtne kazne(u daljnjem tekstu: Grupa za podršku).

**II.**

Prihvaća se Nacrt pisma namjere za pridruživanje Republike Hrvatske u svojstvu punopravnog člana Grupi za podršku, u tekstu koje je dostavilo Ministarstvo vanjskih i europskih poslova aktom, klase: 004-01/19-01/24, urbroja: 521-IV-02-02-20-16, od 8. siječnja 2020. godine (u daljnjem tekstu: Pismo namjere).

**III.**

Ministarstvo vanjskih i europskih poslova određuje se nositeljem i glavnim koordinatorom provedbe svih obveza i aktivnosti vezanih uz pridruživanje Republike Hrvatske Grupi za podršku kao i svih obveza i aktivnosti koje proizlaze iz članstva u Grupi za podršku.

**IV.**

Zadužuje se Ministarstvo vanjskih i europskih poslova da u provedbi ove Odluke uplati iznos od 10.000,00 eura (slovima:desettisućaeura) u 2020. i 10.000,00 eura (slovima:desettisućaeura) u 2021. godini na račun Međunarodnog povjerenstva protiv smrtne kazne. Financijska sredstva su osigurana u Državnom proračunu Republike Hrvatske, izvor 11 Opći prihodi i primici, razdjel 048 Ministarstvo vanjskih i europskih poslova, aktivnost A539032 Međunarodne članarine.

**V.**

Pismo namjere će, u ime Republike Hrvatske, predsjedniku Međunarodnog povjerenstva protiv smrtne kazne, uputiti ministar vanjskih i europskih poslova.

**VI.**

Ova Odluka stupa na snagu danom donošenja.

KLASA:

URBROJ:

Zagreb, \_\_\_\_\_\_\_\_\_ 2020.

PREDSJEDNIK

mr.sc. Andrej Plenković

**OBRAZLOŽENJE**

**Grupa za podršku Međunarodnom povjerenstvu protiv smrtne kazne** sačinjena je od država koje se zalažu za ukidanje smrtne kazne u svijetu. Članice Grupe za podršku su: Belgija, Francuska, Njemačka, Italija, Portugal, Španjolska, UK, Alžir, Argentina, Australija, Dominikanska Republika, Kazahstan, Meksiko, Mongolija, Norveška, Filipini, Južnoafrička Republika, Švicarska, Togo i Turska. Promatrači su:  Kanada i Novi Zeland. Grupa za podršku nije formalna organizacija, ali ima vlastita pravila rada te djeluje po principu rotirajućeg predsjedavanja. Trenutno Grupom za podršku predsjedava Španjolska.

**Međunarodno povjerenstvo protiv smrtne kazne** osnovano je 2010. na španjolsku inicijativu koje, poduzimajući aktivnosti komplementarne onim međunarodnih i regionalnih organizacija te organizacija civilnog društva, djeluje s istim ciljem - ukidanjem smrtne kazne u svijetu. Od 2016. postoji kao neprofitna organizacija osnovana s pravnom osobnošću prema španjolskom zakonodavstvu. Međunarodno povjerenstvo, kao nezavisno tijelo, ima vlastita pravila djelovanja te određuje svoje aktivnosti. Članovi Međunarodnog povjerenstva su istaknuti stručnjaci u području ljudskih prava iz cijelog svijeta koji djeluju neovisno o državama iz kojih dolaze. Njihova nezavisnost u odlučivanju i široka zemljopisna zastupljenost dodana su vrijednost ovog Povjerenstva značajne vidljivosti na međunarodnoj razini.

Ministarstvo vanjskih i europskih poslova predlaže Vladi RHpridruživanje Republike Hrvatske Grupi za podršku u svojstvu punopravnog člana imajući u vidu da je pridruživanje u skladu s domaćim zakonodavstvom, međunarodnim ugovorima kojih je RH stranka, kao i praksom RH na vanjskopolitičkoj razini u dosadašnjem lobiranju za ukidanje smrtne kazne. Također, pridruživanjem Grupi za podršku, RH bi bila jedina država članica EU iz istočne Europe što bi doprinijelo vidljivosti, imajući u vidu i HR PRES 2020.

S time u vezi predlaže se donošenje Odluke Vlade RH, kojom se: daje suglasnost za pridruživanje RH u svojstvu punopravnog člana Grupi za podršku, određuje Ministarstvo vanjskih i europskih poslova za nositelja i glavnog koordinatora provedbe svih obveza i aktivnosti vezanih uz pridruživanje Grupi za podršku kao i svih obveza i aktivnosti koje proizlaze iz članstva te prihvaća Nacrt pisma namjere za pridruživanje RH Grupi za podršku. Ministar vanjskih i europskih poslova zadužuje se za upućivanje Pisma namjere predsjedniku Međunarodnog povjerenstva. Ministarstvo vanjskih i europskih poslova zadužuje se da u provedbi ove Odluke na ime članstva u Grupi za podršku na račun Međunarodnog povjerenstva uplati iznos od 10.000,00 eura u 2020. i 10.000,00 eura u 2021. godini. Sredstva su osigurana u Državnom proračunu Republike Hrvatske, na poziciji Ministarstva vanjskih i europskih poslova A539032 Međunarodne članarine.